РЕШЕНИЕ НА КОМИСИЯТА
от 26 юли 2010 година
относно предоставяне на Португалия на допълнителни дни в морето в рамките на участъци VIIIc и IXa на ICES, като се изключва заливът на Кадис
(нотифицирано под номер C(2010) 5011)
(само текстът на португалски език е автентичен)
(2010/415/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 53/2010 на Съвета от 14 януари 2010 г. относно установяване на възможностите за риболов за 2010 г. и свързаните с тях условия на определени рибни запаси и групи от запаси, приложими във водите на ЕС и за корабите на ЕС във води, които подлежат на ограничения на улова (1), и по-специално точка 7 от приложение IIБ към него,
като има предвид, че:
(1)
В точка 5.1 от приложение IIБ към Регламент (ЕС) № 53/2010 се определя максималният брой дни в морето, през които корабите на Съюза с обща дължина, равна на или по-голяма от 10 метра, оборудвани с тралове, датски грибове и подобни съоръжения с размер на отворите на мрежата, равен на или по-голям от 32 mm, и с хрилни мрежи, чийто размер на отворите на мрежата е равен на или по-голям от 60 mm, и с дънни парагади, могат да се намират от 1 февруари 2010 г. до 31 януари 2011 г. в участъци VIIIc и IXa на ICES, като се изключва заливът на Кадис.
(2)
В точка 7 от приложение IIБ се дава възможност на Комисията да предоставя допълнителни дни в морето, през които даден кораб може да се намира в географската зона, когато има на борда такива риболовни съоръжения, въз основа на окончателно преустановяване на риболовните дейности след 1 януари 2004 г.
(3)
На 8 февруари, 23 февруари, 25 март и 22 април 2010 г. Португалия представи данни, които доказват, че двадесет и осем риболовни кораба са прекратили своите дейности, считано от 1 януари 2004 г. С оглед на изпратените данни и като се вземе предвид методът на изчисляване, определен в точка 7.1 от приложение IIБ, за периода от 1 февруари 2010 г. до 31 януари 2011 г. на Португалия следва да се предоставят деветнадесет допълнителни дни в морето за кораби, оборудвани с риболовните съоръжения, посочени в точка 2, буква а) от посоченото приложение.
(4)
Мерките, предвидени в настоящото решение, са в съответствие със становището на Комитета по рибарство и аквакултури,
ПРИЕ НАСТОЯЩОТО РЕШЕНИЕ:
Член 1
1. Максималният брой дни, през които риболовен кораб под флага на Португалия, оборудван с риболовно съоръжение, посочено в точка 2, буква а) от приложение IIБ към Регламент (ЕC) № 53/2010, и който не подлежи на никое от специфичните условия, изброени в точка 5.2 от посоченото приложение, може да се намира в участъци VIIIc и IXa на ICES, като се изключва заливът на Кадис, така както е установено в таблица I от горепосоченото приложение, се изменя на 177 дни годишно.
2. Максималният брой дни, посочен в параграф 1, не засяга бъдещи решения, които се вземат от Комисията въз основа на точка 7.5 от приложение IIБ към Регламент (ЕC) № 53/2010 по отношение на преоценяването на броя на допълнителните дни, отпускани поради окончателно преустановяване на дейността.
Член 2
Адресат на настоящото решение е Португалската република.
Съставено в Брюксел на 26 юли 2010 година.